**ELŐTERJESZTÉS**

**Szombathely Megyei Jogú Város Közgyűlésének 2017. június 15-i ülésére**

**Javaslat a Weöres Sándor Színház Nonprofit Kft. ügyvezetői pályázatával kapcsolatos döntés meghozatalára**

A Tisztelt Közgyűlés a 78/2017 (III.27.) Kgy. számú határozatával Jordán Tamás megbízását a Weöres Sándor Színház Nonprofit Kft. ügyvezetői feladatainak ellátására 2017. október 1. napjától 2018. szeptember 30. napjáig meghosszabbította, egyben döntött az ügyvezetői pályázat ismételt kiírásáról, az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (Emtv.) 39. § (10) bekezdésének megfelelően.

A pályázati felhívás – amelyet eljuttattunk az Emberi Erőforrások Minisztériumához – a minisztérium honlapján 2017. április 21. napján jelent meg. A pályázat benyújtásának határideje a minisztérium honlapján történő közzétételtől számított harminc nap, amely 2017. május 22. napján járt le.

Határidőben egy pályázat érkezett, 2017. május 17-én 16 óra 15 perckor: Jordán Tamás nyújtotta be pályázatát, amely a pályázati felhívásnak megfelel, a benyújtott dokumentumok hiánytalanok.

A törvény előírása alapján a munkáltatói jogkör gyakorlója a pályázatok véleményezésére szakmai bizottságot kért fel, melynek tagjai a következő személyek:

a) a Színházművészeti Bizottság tagjai közül jelölt ki az Emberi Erőforrások Minisztériuma Kultúráért Felelős Államtitkárság Kulturális Kapcsolatokért és Fejlesztésekért Felelős Helyettes Államtitkára 4 személyt, név szerint Vasvári Csabát, Lőrinczy Györgyöt, Novák Jánost és Oberfrank Pált,

b) a miniszter által delegált jelölt: Laklóth Aladár,

c) a Színházi Dolgozók Szakszervezete által kijelölt személy: Mihályi Győző,

aki jelezte, hogy elfoglaltsága miatt nem tud részt venni a Bizottság munkájában, helyette Dr. Ráksi Katalin ügyvezető titkár képviselte a Színházi Dolgozók Szakszervezetét

d) valamint a munkáltatói jogkör gyakorlójának két képviselője, a Közgyűlés 78/2017.(III.27.) Kgy. sz. határozata alapján: Koczka Tibor és dr. Ipkovich György,

e) az Emtv. 39. § (6) c) pontja szerint a bizottság tagja továbbá az előadó-művészeti szervezet közalkalmazotti tanácsának egy tagja, azonban a Weöres Sándor Színház Nonprofit Kft.-nél ilyen nem működik, így tagot delegálni sem tud.

A szakmai bizottság ülésére 2017. június 7. napján 15 órakor került sor. A bizottság Jordán Tamás pályázatát egyhangúan, 7 igen szavazattal támogatta.

A pályázati felhívásban rögzítésre került, hogy a pályázatokat Szombathely Megyei Jogú Város Önkormányzatának Közgyűlése bírálja el és dönt – az Emtv. 39. § (6) bekezdése szerinti szakmai bizottság véleményét is mérlegelve – a benyújtási határidőt követő ülésén. A Közgyűlésnek az önkormányzat Jogi és Társadalmi Kapcsolatok Bizottsága valamint Gazdasági és Városstratégiai Bizottsága tesz javaslatot az ügyvezető személyére.

A bizottságok a pályázati feltételeknek megfelelő és hiánytalan pályázatot benyújtó, és a fent említett szakmai bizottság által támogatott pályázót személyes meghallgatásra hívhatják.

Ha a pályázat eredménytelen, úgy legkésőbb az eredménytelenségről szóló döntéstől számított 30 napon belül a pályázat újra kiírásra kerül.

Javaslom, amennyiben a szakmai bizottság, a Jogi és Társadalmi Kapcsolatok Bizottsága valamint a Gazdasági és Városstratégiai Bizottság támogatja, úgy a Tisztelt Közgyűlés Jordán Tamást válassza meg a Weöres Sándor Színház Nonprofit Kft. ügyvezetőjének.

**Szombathely, 2017. június 9.**

 **/: Dr. Puskás Tivadar :/**

**Határozati javaslat**

**…../2017. (VI. 15.) Kgy. számú határozat**

1.) A Közgyűlés a Weöres Sándor Színház Nonprofit Kft. ügyvezetőjének

Jordán Tamást

választja meg.

Az ügyvezetői feladatokat határozott idejű munkaviszonyban látja el 2018. október 1. napjától. 2021. január 31. napjáig.

A Közgyűlés az ügyvezető személyi alapbérét bruttó 600.000 Ft/hó összegben állapítja meg.

2.) A Közgyűlés felhatalmazza a polgármestert, hogy az ügyvezetővel a társaság nevében a fenti tartalommal a határozott idejű munkaszerződést megkösse, valamint az Alapító Okirat módosítását aláírja.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

(A végrehajtásért:

Lakézi Gábor, a Városüzemeltetési Osztály vezetője)

**Határidő**: 1. pont: azonnal

 2. pont: 2018. szeptember 30.